เซ็นเตอร์ฯ กำไรโตพุ่ง ให้กู้รถเก่า
เซ็นเตอร์ ออโต้ ลีส เครือซีไอเอ็มบี ไทย เติบโตเกินเป้า ครึ่งปีดันกำไรพุ่ง 146%
26 ก.ค. 2559

เซ็นเตอร์ ออโต้ ลีส เครือซีไอเอ็มบี ไทย เติบโตเกินเป้า ครึ่งปีดันกำไรพุ่ง 146%
นายวิสิทธิ์  พึ่งพรสวรรค์ กรรมการผู้จัดการ บริษัท เซ็นเตอร์ ออโต้ ลีส (CAL) ผู้ให้บริการสินเชื่อรถยนต์ในกลุ่มธนาคารซีไอเอ็มบี ไทย เปิดเผยว่า ครึ่งปีแรกที่ผ่านมาบริษัทมีกำไรสุทธิ 278 ล้านบาท เติบโต 146% เทียบกับช่วงเดียวกันของปีก่อนและสูงกว่าเป้าหมายที่ตั้งไว้ถึง 53%
ทั้งนี้ ณ วันที่ 30 มิ.ย. 2559 บริษัทมียอดอนุมัติสินเชื่อใหม่ 4,450 ล้านบาท สูงกว่าเป้าหมายที่ตั้งไว้ ส่วนใหญ่เป็นการปล่อยสินเชื่อรถยนต์เก่า 90% รถบรรทุก 10% และคาดว่าสิ้นปีนี้จะมียอดสินเชื่อรวม 2 หมื่นล้านบาท ส่วนหนี้ที่ไม่ก่อให้เกิดรายได้ (เอ็นพีแอล) อยู่ที่ 0.7% ของสินเชื่อทั้งหมด ถือว่าต่ำมากเมื่อเทียบกับกลุ่มธุรกิจสินเชื่อรถยนต์ใช้แล้ว ซึ่งเป็นผลจากกระบวนการปล่อยสินเชื่อและการบริหารความเสี่ยงที่มีคุณภาพ
“ปัจจัยหลักที่ทำให้ผลประกอบการครึ่งปีนี้ โดยเฉพาะสินเชื่อทำได้เกินเป้าหมาย เพราะการบริหารจัดการที่ดี ทีมงานมีประสบการณ์ และเน้นเรื่องคุณภาพลูกค้าและดีลเลอร์ แม้การแข่งขันในตลาดบางพื้นที่สูงมาก แต่ก็ยังได้ส่วนแบ่งการตลาดมา เพราะมีทีมงานสินเชื่อการตลาดที่มีประสบการณ์และความสัมพันธ์ที่ดีกับดีลเลอร์ รวมทั้งการให้ความสำคัญเรื่องการปรับกระบวนการทำงาน ลดระยะเวลาในการอนุมัติลง บางรายอาจใช้เวลาอนุมัติภายใน 4 ชั่วโมง โดยใช้เทคโนโลยีเข้ามาเสริมในการทำงานให้รวดเร็วยิ่งขึ้น” นายวิสิทธิ์ กล่าว